b"\n_START_ARTICLE_\nD\xc4\x97d\xc4\x97 Semas\n_START_PARAGRAPH_\nD\xc4\x97d\xc4\x97 Semas (angl. Uncle Sam) \xe2\x80\x93 personifikuotas JAV simbolis. _NEWLINE_D\xc4\x97d\xc4\x99 Sem\xc4\x85 da\xc5\xbenai vaizduoja kaip auk\xc5\xa1t\xc4\x85 pagyvenus\xc4\xaf \xc5\xbemog\xc5\xb3 su senamadi\xc5\xa1ka barzdele, JAV v\xc4\x97liavos spalv\xc5\xb3 cilindru, m\xc4\x97lynu fraku ir juostuotomis keln\xc4\x97mis. Toks stilius buvo i\xc5\xa1populiarintas dailininko Tomo Nasto (angl. Thomas Nast). Dabar pasitaiko modernizuot\xc5\xb3 D\xc4\x97d\xc4\x97s Semo atvaizd\xc5\xb3 \xe2\x80\x93 su \xc5\xa1iuolaiki\xc5\xa1kais drabu\xc5\xbeiais ir \xc5\xa1ukuosena, nors jo garsusis cilindras vaizduojamas visuose paveiksluose.\n_START_SECTION_\nAtvaizdo atsiradimas\n_START_PARAGRAPH_\nD\xc4\x97d\xc4\x97 Semas atsirado kaip JAV simbolis per 1812\xe2\x80\x931814 m. brit\xc5\xb3-amerikie\xc4\x8di\xc5\xb3 kar\xc4\x85. Tikroji \xc5\xa1io atvaizdo kilm\xc4\x97 neai\xc5\xa1ki. Amerikie\xc4\x8di\xc5\xb3 folkloras tvirtina, kad D\xc4\x97d\xc4\x97s Semo prototipas buvo m\xc4\x97sininkas Samuelis Vilsonas (angl. Samuel Wilson), kuris tiek\xc4\x97 m\xc4\x97s\xc4\x85 Niujorko Troy (angl. Troy) karinei bazei. Vilsonas \xc5\xbeym\xc4\x97jo statines su m\xc4\x97sa raid\xc4\x97mis U.S., tur\xc4\x97damas galvoje Jungtines Valstijas (angl. United States), o kareiviai juokais sak\xc4\x97, kad m\xc4\x97sa atvyko i\xc5\xa1 D\xc4\x97d\xc4\x97s Semo (angl. Uncle Sam)._NEWLINE_1961 m. rugs\xc4\x97jo 15 d. JAV kongresas pri\xc4\x97m\xc4\x97 rezoliucij\xc4\x85, pagerbian\xc4\x8di\xc4\x85 'D\xc4\x97d\xc4\x99' Sem\xc4\x85 Vilson\xc4\x85 kaip D\xc4\x97d\xc4\x97s Semo prototip\xc4\x85.  Vilsono gimtajame mieste Arlingtone (Masa\xc4\x8dusetso valstija) yra pastatytas net atminimo monumentas. Semo Vilsono kapas yra Trojos mieste (Niujorko valstija). Gin\xc4\x8dai d\xc4\x97l D\xc4\x97d\xc4\x97s Semo atsiradimo atvaizdo nenutyla ir \xc5\xa1iandien \xe2\x80\x93 periodi\xc5\xa1kai atsiranda vis nauj\xc5\xb3 teorij\xc5\xb3.\n_START_SECTION_\nVerbavimo plakatas\n_START_PARAGRAPH_\nD\xc4\x97d\xc4\x97s Semo \xc4\xafvaizdis labiausiai i\xc5\xa1gars\xc4\x97jo per Pirm\xc4\x85j\xc4\xaf pasaulin\xc4\xaf kar\xc4\x85. Tada D\xc4\x97d\xc4\x97 Semas buvo pavaizduotas plakate, kvie\xc4\x8diantis savanori\xc5\xa1kai \xc4\xafstoti \xc4\xaf JAV kariuomen\xc4\x99 ir kariauti Europoje. I\xc5\xa1 plakato D\xc4\x97d\xc4\x97 Semas grie\xc5\xbetai \xc5\xbei\xc5\xabr\xc4\x97jo ir \xc4\xaf skaitytojus rod\xc4\x97 pir\xc5\xa1tu, o apa\xc4\x8dioje paveikslo buvo u\xc5\xbera\xc5\xa1as (t. y. sloganas, angl. slogan) \xe2\x80\x9eTav\xc4\x99s reikia JAV armijai\xe2\x80\x9c (angl. I want you for U.S. army)._NEWLINE_Dailininkas D\xc5\xbeeimsas Montgomeris Flagas, nupie\xc5\xa1\xc4\x99s \xc5\xa1\xc4\xaf plakat\xc4\x85 1917 m., prisipa\xc5\xbeino, kad panaudojo savo veido atvaizd\xc4\x85 D\xc4\x97d\xc4\x97s Semo modeliui. Id\xc4\x97ja \xc5\xa1iam paveikslui buvo paimta i\xc5\xa1 Jungtin\xc4\x97s Karalyst\xc4\x97s analogi\xc5\xa1ko verbavimo plakato, kuriame tokia pat poza buvo pavaizduotas lordas Horacijus Kit\xc4\x8deneris._NEWLINE_Flagtonas taip pat nupie\xc5\xa1\xc4\x97 alternatyv\xc5\xb3 paveiksl\xc4\x85, kuriame D\xc4\x97d\xc4\x97 Semas taip pat grie\xc5\xbetai \xc5\xbei\xc5\xabr\xc4\x97jo \xc4\xaf \xc5\xbei\xc5\xabrovus, bet nerod\xc4\x97 \xc4\xaf juos pir\xc5\xa1tu, o stov\xc4\x97jo rankas atr\xc4\x97m\xc4\x99s \xc4\xaf \xc5\xa1onus. Tokio plakato vizualus poveikis buvo ne toks efektyvus ir greitai po Pirmojo pasaulinio karo buvo pamir\xc5\xa1tas._NEWLINE_Versija su \xe2\x80\x9erodan\xc4\x8diu\xe2\x80\x9c D\xc4\x97de Semu buvo galiausiai atnaujinta ir perspausdinta verbuoti kareivius Antrajam pasauliniam karui. At\xc4\x97jus taikiems laikams \xc5\xa1is plakatas buvo daug kart\xc5\xb3 parodijuojamas. _NEWLINE_Kaip tik Flago plakatas \xe2\x80\x9eI want you for U.S. army\xe2\x80\x9c paskatino Dmitrij\xc5\xb3 Moor\xc4\x85 nupie\xc5\xa1ti gars\xc5\xb3 Rusijos plakat\xc4\x85 \xe2\x80\x9eTu u\xc5\xbesira\xc5\xa1ei savanoriu\xe2\x80\x9c (rus. \xd0\xa2\xd1\x8b \xd0\xb7\xd0\xb0\xd0\xbf\xd0\xb8\xd1\x81\xd0\xb0\xd0\xbb\xd1\x81\xd1\x8f \xd0\xb4\xd0\xbe\xd0\xb1\xd1\x80\xd0\xbe\xd0\xb2\xd0\xbe\xd0\xbb\xd1\x8c\xd1\x86\xd0\xb5\xd0\xbc?). Kaip ir Flagas, Mooras plakate nupie\xc5\xa1\xc4\x97 pats save, d\xc4\x97vint\xc4\xaf raudonarmie\xc4\x8dio uniform\xc4\x85 ir \xe2\x80\x9ebudionovk\xc4\x85\xe2\x80\x9c. V\xc4\x97liau Mooro id\xc4\x97j\xc4\x85 per\xc4\x97m\xc4\x97 dailininkas I. M. Toidz\xc4\x97 ir nupie\xc5\xa1\xc4\x97 gars\xc5\xb3 Antrojo pasaulinio karo plakat\xc4\x85 \xe2\x80\x9eT\xc4\x97vyn\xc4\x97 \xe2\x80\x93 motina \xc5\xa1aukia!\xe2\x80\x9d. Pagal toki\xc4\x85 id\xc4\x97j\xc4\x85 buvo nupie\xc5\xa1ta daugiau pana\xc5\xa1i\xc5\xb3 plakat\xc5\xb3.\n_START_SECTION_\nVaizdo simbolis\n_START_PARAGRAPH_\nD\xc4\x97d\xc4\x97s Semo \xc4\xafvaizdis tradici\xc5\xa1kai asocijuojasi su JAV, o da\xc5\xbeniausiai \xe2\x80\x93 su JAV vyriausybe. Kai sakoma \xe2\x80\x9eD\xc4\x97dei Semui reikia \xe2\x80\xa6\xe2\x80\x9c ar \xe2\x80\x9eD\xc4\x97d\xc4\x97 Semas nori\xe2\x80\xa6 \xe2\x80\x9c, norima tam suteikti ironi\xc5\xa1k\xc4\x85 ar komi\xc5\xa1k\xc4\x85 atspalv\xc4\xaf. _NEWLINE_Valstyb\xc4\x97se, kur stiprios antiamerikieti\xc5\xa1kos nuotaikos (o taip pat antiglobalist\xc5\xb3 demonstracijose ir pana\xc5\xa1iuose mitinguose) D\xc4\x97d\xc4\x97s Semo vaizdas da\xc5\xbenai siejamas su agresyviomis JAV ambicijomis. Da\xc5\xbeniausiai D\xc4\x97d\xc4\x97s Semo maketas demonstracijose sudeginamas.\n_START_SECTION_\nKiti JAV \xc4\xafvaizd\xc5\xbeiai\n_START_PARAGRAPH_\nD\xc4\x97d\xc4\x97 Semas n\xc4\x97ra vienintelis su JAV siejamas simbolis. Egzistuoja ir kitas simbolis \xe2\x80\x93 Laisv\xc4\x97s statula. Anks\xc4\x8diau buvo ir kit\xc5\xb3 simboli\xc5\xb3, pvz., Brolis D\xc5\xbeonatanas, o 1920 m. kartais JAV simboliu buvo vaizduojama Kolumbija (dabar vaizduojama kino kompanijos \xe2\x80\x9eColumbia Pictures\xe2\x80\x9c klipe). D\xc4\x97d\xc4\x97 Semas ir Kolumbija tapo populiariais JAV 1920 m. politini\xc5\xb3 animacini\xc5\xb3 film\xc5\xb3 persona\xc5\xbeais."